กสิกรหัวหมุนช่วยเอสเอ็มอี
กสิกรไทย รับเอ็นพีแอลไตรมาส 2 ขยับสูงขึ้นจากลูกหนี้กลุ่มเอสเอ็มอี เร่งหาทางช่วย หวังคุมหนี้เสียไม่ให้เกิน 3.5%
6 ก.ค. 2559

กสิกรไทย รับเอ็นพีแอลไตรมาส 2 ขยับสูงขึ้นจากลูกหนี้กลุ่มเอสเอ็มอี เร่งหาทางช่วย หวังคุมหนี้เสียไม่ให้เกิน 3.5%
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า ภาพรวมหนี้ที่ไม่ก่อให้เกิดรายได้ (เอ็นพีแอล) ของธนาคารในไตรมาส 2 ปีนี้ ยังคงปรับขึ้นต่อเนื่องใกล้แตะ 3% ของสินเชื่อรวม จากไตรมาสแรกเอ็นพีแอลอยู่ที่ 2.8% แต่อัตราการเพิ่มของปริมาณเอ็นพีแอลใหม่เริ่มชะลอตัวลง สะท้อนว่าความเสี่ยงคุณภาพหนี้ผ่านจุดสูงสุดมาแล้ว โดยกลุ่มลูกค้าที่เป็นเอ็นพีแอลยังคงเป็นผู้ประกอบการในธุรกิจขนาดกลางและขนาดย่อม (เอสเอ็มอี) โดยเฉพาะธุรกิจรายเล็กที่กระจายในหลากหลายอุตสาหกรรม
อย่างไรก็ดี ธนาคารยังคงเป้าหมายขยายสินเชื่อเอสเอ็มอีในปีนี้ 5-7% และไม่ได้มีการปรับเปลี่ยนหลักเกณฑ์การพิจารณาสินเชื่อที่ต่างไปจากเดิม โดยยอมรับว่าลูกค้าเอสเอ็มอีเริ่มเหนื่อยในสภาวะเศรษฐกิจที่ฟื้นตัวช้า ดังนั้น ภารกิจหลักของธนาคารในช่วงนี้ คือ การพยายามหาทางช่วยลูกค้าให้ผ่านพ้นวิกฤตในช่วงนี้ให้ได้
สำหรับ พ.ร.บ.หลักประกันทางธุรกิจ พ.ศ. 2558 เป็นอีกเครื่องมือหนึ่งที่จะช่วยเสริมสภาพคล่องให้กับธุรกิจเอสเอ็มอี ทำให้เข้าถึงสินเชื่อได้ง่ายขึ้น จากการที่กฎหมายเปิดให้ใช้หลักประกันทางธุรกิจที่หลากหลายมากขึ้น เช่น สินค้าคงคลัง ทรัพย์สินทางปัญญา หรือสิทธิเรียกร้อง โดยใช้การประเมินที่เชื่อถือได้จากผู้ประกอบวิชาชีพนั้น
“เดิมธนาคารมีการใช้หลักประกันใหม่ๆ อยู่แล้วบางส่วน และบางส่วนก็ไม่ได้ใช้เพราะมีความไม่ชัดเจน เมื่อมีกฎหมายและการประเมินราคาที่ชัดเจนขึ้น ทำให้แบงก์มั่นใจที่จะปล่อยสินเชื่อ แต่สิ่งที่สำคัญที่สุดที่พิจารณามากกว่าหลักประกัน คือ ศักยภาพทางธุรกิจของลูกค้า” นายปรีดี กล่าว
นายปรีดี กล่าวต่อว่า ธนาคารกสิกรไทย คาดว่า จาก พ.ร.บ.หลักประกันทางธุรกิจจะช่วยให้ธนาคารปล่อยสินเชื่อเพิ่มขึ้น 1 หมื่นล้านบาท สามารถเอื้อประโยชน์ให้แก่เอสเอ็มอีทั้งระบบไม่ต่ำกว่า 3 แสนราย ผลักดันให้สินเชื่อรวมของธนาคารในปีนี้เติบโตเฉลี่ย 6-7% ได้ท่ามกลางภาวะเศรษฐกิจที่มีความไม่แน่นอนสูง